Oikeusministeriö		
PL 25		
00023 Valtioneuvosto		
	
Viite: OM 6/481/2006, ”Lausuntoja ja selvityksiä 2006:8”	

	
TULLIHALLITUKSEN LAUSUNTO LUONNOKSESTA HALLITUKSEN ESITYKSEKSI RIKOSLAIN 50 LUVUN 
Pyydettynä lausuntonaan Tullihallitus esittää kunnioittaen seuraavaa:
Tullihallitus katsoo, että ehdotetut RL 50 luvun muutokset vastaavat puitepäätöksessä 2004/757/YOS tarkoittuja vähimmäisvaatimuksia. Myös puitepäätöstä pitemmälle menevät kriminalisointiehdotukset ovat Tullihallituksen käsityksen mukaan perusteltuja.
Ehdotetut muutokset toisaalta osin yhdenmukaistavat huumausainerikosten eri tekomuotojen yrityksen rangaistavuutta. Toisaalta käytännön esitutkintatoiminnassa saattaa sekaannusta aiheuttaa se, että yrityksen rangaistavuus on osassa rikosnimikkeitä (kuten jo voimasssa olevassa 1 §:ssä) rinnastettu täytettyyn tekoon, kun esimerkiksi huumausainerikoksen edistämisen ja ehdotetun 4 a §:n tarkoittaman törkeän tekomuodon yritys olisi rangaistavissa lievennetyn (3/4) asteikon mukaisesti. Tässä lausuttu ei kuitenkaan tarkoita, että Tullihallituksella olisi asian johdosta huomautettavaa.
Kuten OM:n ehdotuksessa hallituksen esitykseksi (s. 5) todetaan, näkee myös Tullihallitus tärkeäksi sen, että Sosiaali- ja terveysministeriössä valmisteilla olevat huumausainelain ja RL 50 luvun muutokset sovitetaan yhteen nyt puheena olevien muutosten kanssa.
Tullihallitus katsoo, että muutoksilla ei ole suurtakaan vaikutusta Tullin huumausainerikostorjuntaan. Sen vuoksi Tullihallitus puoltaa ehdotettuja muutoksia.

		TULLIHALLITUS
		puolesta

Juha Niskanen
johtaja
TIEDOKSI	

LIITTEET	

JAKELU